ጉብኝቱ የህዝቦችን ግንኙነትና የትብብር መንፈስ እንደሚያጠናክር ፕሬዚዳንቱ ገለፁ
በኢትዮጵያ ጉብኝት እያደረገ ያለው የሱዳን ህዝብ ዲፕሎማሲ ልዑክ ትናንት ምሽት በብሔራዊ ቤተ መንግስት አቀባበል ሲደረግለት ፕሬዚዳንት ሙላቱ እንደተናገሩት ለዘመናት የዘለቀው የሁለቱ አገራት ህዝቦች ግንኙነት ወደ ላቀ ደረጃ ተሸጋግሯል፡፡የሁለቱ አገራት ህዝቦች “ከአንድ ወንዝ ውሃ የሚጠጡ ናቸው” ያሉት ፕሬዚዳንቱ የህዝብ ለህዝብ ግንኙነቱ መጠናከር ቀጣዩን የትብብር ልማታዊ ጉዞ ለማሳለጥ ወሳኝ ነው ብለዋል፡፡የኢትዮጵያ ህዝብ የዲፕማሲ ቡድን በሱዳን ጉብኝት ማድረጉን ያስታወሱት ፕሬዚዳንቱ ሁለቱ አገራት በዲፕሎማሲያዊ መንገድ ለጋራ ልማትና ዕድገት በቅርበት የመስራቱ ሂደት በየጊዜው እየተጠናከረ መምጣቱን ተናግረዋል፡፡በጋራ ፍላጎት ላይ የተመሰረተው የአገራቱ ግንኙት መልካም ፍሬ የማፍራቱ ውጤት ማሳያ ተደርጎ ሊወሰድ እንደሚገባም ነው ፕሬዚዳንት ሙላቱ ያመለከቱት፡፡ የአፍሪካን ህዳሴ ዕውን ለማድረግም ጠቀሜታው የላቀ ነው ብለዋል፡፡ ሁለቱ አገራት ለጋራ ልማትና ለቀጣናው ሠላም የጀመሩት ጥረት ተጠናክሮ መቀጠል እንዳለበት አሳስበዋል፡፡የሱዳን ክልሎች ምክር ቤት ፕሬዚዳንትና የሱዳን ህዝብ ዲፕሎማሲ ልዑክ ቡድን መሪ ዶክተር ዑመር ሱሌይማን በበኩላቸው ጉብኝቱ የህዝብ ለህዝብ ግኝኙነቱን ከማጠናከር በተጓዳኝ ሁለቱ መንግስታት የሚያከናውኑትን ተግባር በተጨባጭ ለመመልከት ይረዳል ይላሉ፡፡ የተሰራውን መልካም ሥራ ለማመስገንም መልካም አጋጣሚ ይፈጥራል፡፡ኢትዮጵያ ለልዑካን ቡድኑ ያደረገችው አቀባበል የህዝቦቹን ወዳጅነት በተጨባጭ ያሳየ ነው ሲሉም ተደምጠዋል፡፡ በታሪክና በባህል ጠንካራ ግንኙነት ያለው የሁለቱ አገራት ህዝብ በየአገራቱ  የሚከናወኑት ልማቶች ዕውን እንዲሆኑ ድርሻው የጎላ መሆኑንም አስረድተዋል፡፡ኢትዮጵያ የህዝቦችን ተጠቃሚነት የሚረጋግጡ የተለያዩ ልማቶችን ማከናወኗን ልዑካን ቡድኑ መታዘቡን ዶክተር ዑመር ሱሌይማን ተናግረው አገሪቷ በሚያስገርም ፍጥነት እያደገች እንደሆነም ገልፀዋል፡፡በአገሪቱ የተከናወኑት ልማቶች ለሌሎች አገራት በምሳሌነት ሊቀርቡ የሚችሉ ናቸው ብለዋል፡፡ ልዑካን ቡድኑም ጥሩ ተሞክሮ መቅሰሙን በመጠቆም፡፡ልዑካን ቡድኑ እስከ ትናንት በነበረው ቆይታ የባቡር መሰረተ ልማት፣ የጋራ መኖሪያ ቤቶችና የተለያዩ ልማቶችን   ጎብኝቷል፡፡ ታላቁ የህዳሴ ግድብን ለመጎብኘት ወደ አሶሳ ቢያመራም የአየር ሁኔታው ለጉዞ ምቹ ባለመሆኑ ቦታው ድረስ መሄድ አልተቻለም፡፡ ሆኖ ግን በአዋሳ ቆይታው ስለ ግድቡ ግንባታ የተለያዩ መረጃዎችን ለማግኘት መቻሉ ተገልፃል፡፡የሁለቱን አገራት ያማከለ የጋራ ገበያ እንዲፈጠርም ሀሳብ ቀርቧል፡፡ ለ20 ኢትዮጵያንም በሱዳን ትምህርታቸውን እንዲከታተሉ ነፃ የትምህርት ዕድል ተሰጥቷል፡፡ የሁለቱ አገራት ህዝቦች ግንኙነት በቀጣይ ይበልጥ ተጠናክሮ ይቀጥላል ተብሏል፡፡የልዑካን ቡድኑ አባላት ከተለያዩ የሃይማኖትና ከፍተኛ የትምህርት ተቋማት፣ከወጣቶችና ሴቶች ፣ከተለያዩ የምክር ቤት አባላት የተውጣጡ መሆናቸውን ዋልታ ዘግቧል፡፡